《卧疾叙意诗》
南北朝·王秀之

贞悔不少期，福极固难豫。疾药虽一途，遂以千百虑。

景仄念徂虽，带缓每危曙。循躬既已兹，况复岁将暮。

层冰日夜多，飞云密如雾。归鸿互断绝，宿鸟莫能去。

辍我丘中琴，良由一嗟故。隐沦迹有违，宰官功未树。

何用揽余情，恨恨此故路。岂言劳者歌，且曰幽人赋。

作者简介：（442～494）南朝齐琅邪临沂人，字伯奋。王裕孙。仕宋为太子舍人。吏部尚书褚渊欲与结婚姻，不肯。迁桂阳王刘休范司空从事中郎，知休范将反，辞疾不就。出为晋平太守。入齐，初为豫章王骠骑长史。齐武帝即位，官至辅国将军、吴兴太守。到郡修治旧山，移置辎重，以为隐业所在。秀之若其祖父敬弘、父瓒之皆不事权贵，时人称之。卒谥简。